ที่ ปชส.032/2568 ฝ่ายบริหารการตลาดและประชาสัมพันธ์

##### 12 พฤษภาคม 2568

***โตโยต้าสานต่อความมุ่งมั่น พัฒนาเยาวชนไทยสู่ฟุตบอลระดับโลก***

***จัดโครงการ “TOYOTA Junior Football Clinic 2025”***

***เดินสายเฟ้นหา 23 นักเตะเยาวชนไทย***

***สู่ Training Camp และร่วมแข่งขันในรายการ Surf Cup Tournament***

***& Johan Cruyff Tournament ที่ประเทศสเปน***

============================================================================================

**บริษัท โตโยต้า มอเตอร์ ประเทศไทย จำกัด เดินหน้าสนับสนุนเยาวชนไทยสู่เวทีฟุตบอล ระดับโลก จัดโครงการ “TOYOTA Junior Football Clinic 2025” ต่อเนื่องเป็นปีที่ 13 ภายใต้แนวคิด “IGNITE PRIDE TO WIN จุดประกายความฝันสู่ชัยชนะ” โดยปีนี้ได้ร่วมมือกับ EKKONO Academy สถาบันพัฒนาฟุตบอลเยาวชนระดับโลกจากประเทศสเปน และสมาคมกีฬาฟุตบอลแห่งประเทศไทย ในพระบรมราชูปถัมภ์ เฟ้นหา 23 นักเตะเยาวชนไทยที่มีความสามารถในกีฬาฟุตบอล เข้าร่วม Training Camp ที่ประเทศสเปน และร่วมแข่งขันในรายการ Surf Cup Tournament & Johan Cruyff Tournament ซึ่งเป็นเวทีระดับนานาชาติที่จะเปิดโอกาสให้เยาวชนไทยได้พัฒนาศักยภาพตามมาตรฐานระดับโลก**

**นายศุภกร รัตนวราหะ รองกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด** **กล่าวว่า** *“โครงการ TOYOTA Junior Football Clinic ดำเนินงานมาตั้งแต่ปี 2013 ต่อเนื่องเป็นปีที่ 13 โดยมีจุดมุ่งหมายในการพัฒนากีฬาฟุตบอลในประเทศไทย และเปิดโอกาสให้เยาวชนไทยได้เข้าร่วมพัฒนาทักษะด้านฟุตบอล โดยจะผ่านการคัดเลือกจากทีมโค้ชระดับนานาชาติ และในปีนี้ โตโยต้าได้ร่วมมือกับ “EKKONO Academy” สถาบันพัฒนาฟุตบอลเยาวชนระดับโลกจากประเทศสเปน ที่มีประสบการณ์ในการฝึกสอนให้กับสโมสรชั้นนำทั่วโลก เพื่อเฟ้นหาเยาวชนไทยที่มีศักยภาพสูงสุด และพัฒนาให้พร้อมสำหรับการแข่งขันระดับโลก โดยโตโยต้าจะเดินสายจัดกิจกรรมคัดเลือกเยาวชนใน 7 จังหวัดทั่วประเทศ ได้แก่ สุพรรณบุรี / เชียงใหม่ / ขอนแก่น / นครศรีธรรมราช / สงขลา / เชียงราย และนนทบุรี เพื่อคัดเลือกนักเตะเยาวชนไทย 23 คน เข้าสู่ Training Camp ที่ประเทศสเปน และเข้าร่วมแข่งขันในรายการ Surf Cup Tournament & Johan Cruyff Tournament ซึ่งเป็นเวทีระดับนานาชาติที่เปิดโอกาสให้พวกเขาได้แสดงฝีเท้า และพัฒนาศักยภาพในสนามมาตรฐานระดับโลก*

*สำหรับโครงการ TOYOTA Junior Football Clinic 2025 ยังได้รับการสนับสนุนจาก สมาคมกีฬาฟุตบอลแห่งประเทศไทย ในพระบรมราชูปถัมภ์ (FA Thailand) เข้าร่วมเป็นทีมคัดเลือก ซึ่งจะทำให้การคัดเลือกมีความเข้มข้นมากขึ้น อีกทั้งสำหรับเยาวชน 23 คนที่ได้รับคัดเลือกและผ่านการฝึกอบรมนั้น จะได้รับโอกาสเข้าสู่ฐานข้อมูลของสมาคมฯ เพื่อใช้ในการพัฒนานักกีฬาฟุตบอลเยาวชนไทยสู่ระดับมืออาชีพ โดยจะได้รับการติดตามพัฒนาการ เพื่อเป็นโอกาสในการเข้าร่วมโครงการ “Talent Identification หรือ Talent ID” ของสมาคมฯ ซึ่งเป็นความร่วมมือกับ สหพันธ์ฟุตบอลนานาชาติ (FIFA) เพื่อค้นหาและคัดเลือกนักฟุตบอลเยาวชนที่มีศักยภาพสูงทั่วประเทศไทย เข้าสู่ฐานข้อมูลทีมชาติ เพื่อเป็นช้างศึก U17 ในอนาคต*

*เราเชื่อว่าฟุตบอลเป็นหนึ่งในเครื่องมือสำคัญในการเสริมสร้างวินัย ความรับผิดชอบ และความสามารถในการทำงานเป็นทีม ซึ่งโตโยต้าภูมิใจที่ได้เป็นส่วนหนึ่งของการผลักดันวงการฟุตบอลเยาวชนไทยให้เติบโตอย่างแข็งแกร่ง เราหวังว่าโครงการนี้จะช่วยให้เยาวชนที่มีความสามารถได้รับโอกาสที่ดีที่สุด และสามารถก้าวไปสู่ฟุตบอลอาชีพ และทีมชาติไทยในอนาคต”*

**โตโยต้าขอเชิญชวนเยาวชนไทยที่มีความฝันสู่เส้นทางฟุตบอลอาชีพ เข้าร่วมการแข่งขันคัดเลือกนักเตะ ในโครงการ “TOYOTA Junior Football Clinic 2025” ซึ่งเปิดโอกาสให้เยาวชนอายุ 8-13 ปี จากทั่วประเทศได้แสดงศักยภาพ และพัฒนาทักษะฟุตบอลภายใต้ การฝึกสอนของโค้ชระดับโลกจาก EKKONO Academy โดยสามารถสมัครได้ที่ผู้แทนจำหน่ายโตโยต้า ในจังหวัดที่รับสมัคร และที่ Facebook page : Toyota Spirit of Football ตั้งแต่วันนี้เป็นต้นไป**

**ติดตามข้อมูลผลิตภัณฑ์ และกิจกรรมการตลาดอื่นๆเพิ่มเติมได้ที่**

[**https://www.toyota.co.th/**](https://www.toyota.co.th/) **Facebook: Toyota Motor Thailand**

**LINE Official: @ToyotaThailand TikTok: @ToyotaMotorTH**

**X: @ToyotaMotorTH Instagram: @toyotamotorthailandofficial**